 

**בבית הדין הצבאי המחוזי**

**במחוז שיפוטי צפון**

בפני השופטים: סא"ל חיים בלילטי

**בעניין: התובע הצבאי (ע"י ב"כ, סגן אלון קרול)**

**נגד**

**הנאשם: ב/XXX טוראי י' ח' ס' (ע"י ב"כ, סגן עדן שאקי)**

**הכרעת-דין**

על פי הודאתו, מורשע הנאשם בשתי עבירות של היעדר מן השירות שלא ברשות, לפי סעיף 94 לחוק השיפוט הצבאי, התשט"ו-1955, בגין כך שנעדר מיחידתו XXX מיום 12.12.2021 ועד יום 06.07.2022 למשך 206 ימים, ומיום 26.07.2022 ועד יום 23.11.2022 למשך 121 ימים, בהתאם לכתב האישום המתוקן ולפרטים הנוספים.

**ניתנה היום, כ"ח בניסן התשפ"ג, 19.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**גזר-דין**

הנאשם הורשע על פי הודאתו בשתי עבירות של היעדר מן השירות שלא ברשות, על כי נעדר מיחידתו לתקופה כוללת בת 327 ימים, אשר הסתיימה במעצרו.

הנאשם גויס לצה"ל בחודש אוגוסט 2021 ולחובתו היעדרות נוספת קצרה בגינה נשפט בדין משמעתי. תחילה הצטרף הנאשם להליך שילוב, אולם סמוך לאחר שחרורו ממעצר לצורך שילובו שב ונעדר משירות ובכך הפר את ההסדר והאמון שניתן בו. בעקבות זאת הוצאה כנגד הנאשם פקודת מעצר אשר מומשה ביום 24.11.2022. במהלך מעצרו האחרון פוטר הנאשם משירות על יסוד המלצה של גורמי בריאות הנפש שניתנה ימים אחדים קודם למעצרו ובמסגרתה התרשמו גורמי המקצוע מהפרעת אישיות עם קשיי תפקוד חמורים לנאשם.

רקעו של הנאשם מבית מורכב, מצבו הכלכלי של הנאשם וכן של משפחתו סבוך ולנאשם חובות בהיקף של עשרות אלפי שקלים לגורמים שונים.

ברגיל, לאור הפרת הסדר השילוב, משך ההיעדרויות, סיומן במעצר והפגיעה בערכים מוגנים שונים, ראוי היה להשית על הנאשם עונש חמור מזה שלו עתרו הצדדים. אולם, לאור הרקע הסוציואקונומי והמצוקה הנפשית אשר הביאה לפיטורים משירות, מצאתי שלא לסטות מההסכמה. ניתן משקל למשך מעצרו הכולל של הנאשם בתיק זה, לרכיב הכספי ולכך שהנאשם משוחרר בתנאים זה מספר חודשים.

**על הנאשם נגזרים, אפוא, העונשים הבאים:**

1. **שלושים ותשעה (39) ימי מאסר לריצוי בפועל כמניין ימי מעצרו הסגור בתיק זה. פועל יוצא מכך הוא שהנאשם לא ישוב לרצות עונש מאסר מאחורי סורג ובריח בגין הרשעתו היום.**
2. **קנס בסך אלפיים חמש מאות (2,500) שקלים חדשים אותו ישלם הנאשם בתשלום אחד (1) עד ליום 01.06.2023 באמצעות שובר שתמסור לו מזכירות בית הדין.**

**לאור סיום ההליכים המשפטיים יבוטלו התנאים המגבילים שנקבעו לשחרורו של הנאשם בערובה ובכלל זה תושב לו ההפקדה הכספית שאותה הפקיד ביום 12.12.2022 בסך חמשת אלפים (5,000) שקלים חדשים.**

**זכות ערעור כחוק.**

**ניתן היום, כ"ח בניסן התשפ"ג, 19.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**העתק נכון מהמקור  
ק' בית הדין**

**נערך על ידי: א.ל**

**בתאריך 30.04.2023**

**חתימת המגיה: סגן שיר בן-ארמון**